# Da Vrizeuk

| ◄ D’ar Barz Quellien | Da Vrizeuk | Da Fanch an Uhel ► |
* En Breiz, meur a gornig distro
* A guz dindan e we dero
* Eur feunteun vurzudus, eun hano zant warni :
* An dour zakr a-wejou gendalc’h da lugerni
* O tigas sonj d’ar Vrezoned
* Eus kredennou nerzus an amzer dremenet ;
* Met a-wejou mammenn ar fe
* Golôet a zouar a gousk vel en eur be.
* Amañ, e sioulder ar vered,
* Dindan eun dervenn douaret,
* E kousk ive kalon Brizeuk, barz bleo melen,
* Eur galon hag e voe stag outi eun delenn,
* Eur galon c’hlan hag a garas
* Pep tra mad hag uhel, pep tra gwirion ha braz,
* Eur galon hag e voe ’n he c’hreiz
* Ken kaer mammenn zoniou vel ma zo bet en Breiz.
* Aman ar barz, faez en e za,
* ’N em astennas da ziskuiza,
* Bet gantañ baleet broiou lorc’hus ha kaer,
* Tañvaet pinvidigez ha plijaduriou kêr,
* Ha bet atao gwelloc’h gantañ
* Dreist ar brasañ kêriou, dreist ar vroiou goantañ,
* E dammig Breiz keid all kollet
* ’Tre koabrennou teval ha moriou dirollet.
* Forz pegen pell en em gavê
* Aezennou distan a glevê
* O c’houeza ’n e skouarn telennadur Arvor ;
* Derc’hel rae war e dro moueziou kuñv an éñvor
* O tisplega d’eañ dousder
* E vloaveziou kentañ c’hoarzus ha dibreder,
* Hag o tisklêria d’e spered
* Tôlennou dudius ar vro muiañ karet.
* E donderiou kuz e ene
* Dremm al lanneier, ar mene,
* Ar c’hoajou braz, an dud kalet, ar mor garo,
* Kement nerz dizanvez a jach war an distro
* Kalon pep Breizad forbanet,
* Vel lizerennou tan da viken garanet
* A chomê beo ha divarvel
* Evit digas potr Breiz war e giz d’e gavel.
* Dreist holl, e-deun an deiou bet,
* Eun dremmig flour ha brao meurbed,
* Vel hini eun aelig war nij kreiz eun hunvre,
* A vousc’hoarzê ken dous ha dispak ar beure
* Vid e c’hervel ’trezek ar vro
* Lec’h ma red douriou sklaer dindan peziou dero,
* Lec’h ma sav dreist al lann zeder
* Mouez skeltr ar maeserien ha kan an alc’houeder.
* Hag eun drôad war an avel
* Oe klevet eur zon o sevel
* Hag a lakas parkou Breiz-Izel da dridal,
* Telenn ar varzed koz da ziston er bed all,
* Hag a dolas war lez-hano
* Eur vleuñvennig étu ganet en Arzano
* Eur sked na vo biken trec’het
* Gant ar pinvidikañ nag ar c’hoantañ merc’hed.
* Diwar neuze, peurentanet,
* Brizeuk na voe ken ehanet
* Da gana meuleudi da dud ha da draou Breiz :
* Koulz en galleg dispar, koulz en brezoneg reiz,
* E teskas d’ar bed e vevê
* Eur ouenn tud dizeblant ouz ar giziou neve,
* Feal d’o yez, d’o c’hredennou,
* Dîankoua o spered ha kalet o fennou.
* Kana reas ar jabadao,
* Ar botred kréñv, ar merc’hed vrao,
* O trei, kammet o gar, ouz merk ar biniou,
* Peuc’h ar maeziou laouen, kaerder ar pardoniou,
* Ar gourenner hag an dervenn,
* Aour splann ar valaneg ha kozni ar peulven,
* Ha c’houez-vad ar bokedou goue
* Krap ouz ar c’hleuniou glaz en disheol eus ar gwe.
* Dilamm a reas an dispriz
* Tolet war choug an Arvoriz
* Ha war o yez santel gant tud dîanaoudek :
* D’an holl e tiskouezas na mad na talvoudek
* Eo vid eur bobl chom stag a bell
* Ouz ar gériou kentañ luskellas he c’havel,
* Ha bete deun an Tremenet
* Astenn eur gwriou yac’h vel re ar Vrezoned.
* N’oa ken aon nemed e tec’hfê
* Digant Breiz hec’h yez hag he fe,
* He gwiskamañchou koant hag he stumou gwechall ;
* Nemed e peurdrec’hfe warni spered Bro-C’hall,
* Hag e teufê he mibien baour,
* Chachet war du sav-heol gant sorc’henn glañv an aour.
* Da ’n em goll, korf, ene, madou,
* Unanigou beuzet ’kreiz môr ar brôadou !
* Gwel’t en doa, siouaz ! o tonet
* A-dreuz d’ar maeziou spouronnet,
* E c’henou leun a dan, eul loen houarn garo,
* Hag a c’hê ’n eur vlejal war eün vel ar Maro :
* Krena ’n evoa graet an de-se
* Gant aoun e pladfê Breiz tro-pe-dro, marteze,
* Dindan neventiou estren,
* Nijet e hunvre gaer digantañ en poultrenn.
* Eur sort zoñj, nec’hus ha pounner,
* A gontammas, vel flemm eun naer,
* Gwad tener e galon gant ar studi brêvet :
* War e damm korf dister e trec’has ar c’hléñved,
* Hag eun devez diou wech c’houero,
* Gant an Ankou trubard skôet pell diouz e vro,
* War e dro eur mignon hepken,
* Ar barz, vid er bed-mañ, davas da virviken.
* Met, galvet gant ar Vrezoned,
* E gorf kêz a c’hallas donet
* War e giz, ha setu penôz e tistrôas
* D’ober e gousk amañ, dindan gwarez ar Groaz
* ’N oa bet en e veo difennet,
* Eun dervenn ’us d’e benn vel en doa goulennet,
* Ha tro-dro d’eañ douar Breiz,
* Ar vrôig bet ken stard he c’harante ’n e greiz.
* Ha dreist an oabl e ene glan
* Oa pignet tre d’ar vroiou splann
* Lec’h m’emañ digemer an dud vad gant Doue ;
* Hag evid e baëa deus holl boan e vuhe
* An Aotro da varz an Arvor
* ’Rôas eur garg uhel, eur gefridi enor :
* Derc’hel d’e vro harp ha skoazel
* ’N eur chom da virviken Ael-Mad war Vreiz-Izel.
* Gouere 1903.